Id-Direttiva tal-Kummissjoni
1999/27/KE ta’ l-20 ta’ April 1999
li tistabilixxi metodi Komunitarji ta’ l-analiżi għad-determinazzjoni ta’ amprolju, diklażuril u karbadoks fl-għalf u li temenda d-Direttivi 71/250/KEE, 73/46/KEE u tħassar id-Direttiva 74/203/KEE
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/373/KEE ta’ l-20 ta’ Lulju 1970 dwar l-introduzzjoni ta’ metodi Komunitarji ta’ teħid ta’ kampjuni u l-analiżi għall-kontroll uffiċjali ta’ l-għalf [1], kif l-aħħar emendata bl-Att ta’ l-Adezzjoni ta’ l-Awstrija, l-Finlandja u l-Isvezja, u b’mod partikolari l-Artikolu 2 tagħha,
(1) Billi d-Direttiva 70/373/KEE tistabilixxi li kontrolli uffiċjali ta’ l-għalf bl-iskop ta’ kontroll tal-konformità mal-ħtiġiet li joriġinaw permezz tal-liġijiet, tar-regolamenti u tad-disposizzjonijiet aministrattivi li jirregolaw il-kwalità u l-komposizzjoni tagħhom għandhom jitwettqu bl-użu ta’ metodi Komunitarji ta’ teħid ta’ kampjuni u l-analiżi;
(2) Billi d-Direttiva tal-Kunsill 70/524/KEE tat-23 ta’ Novembru 1970 li tikkonċerna additivi fl-għalf [2], kif l-aħħar emendata bir-Regolament tal-Kummissjoni 45/199 [3] tistabilixxi li l-kontenut ta’ l-amprolju u d-diklażuril għandu jiġi indikat fuq l-ittikkettar meta dawn is-sustanzi huma miżjuda ma’ taħlitiet minn qabel u fl-għalf; billi l-awtorizzazzjoni ta’ karbadoks għall-użu bħala additiv għall-għalf ġiet irtirata bir-Regolament tal-Kummissjoni 2788/98 tat-22 ta’ Diċembru 1988 li jemenda d-Direttiva tal-Kunsill 70/524/KEE li tikkonċerna l-addittivi fl-għalf fir-rigward ta’ l-irtirar ta’ l-awtorizzazzjoni għal ċerti promoturi ta’ tkabbir [4] u kontroll uffiċjali ta’ l-użu possibbli illegali ta’ sustanzi pprojbiti huwa neċessarju;
(3) Billi metodi Komunitarji ta’ analiżi għandhom jiġu stabbiliti għall-kontroll ta’ dawn is-sustanzi;
(4) Billi l-ewwel Direttiva tal-Kummissjoni 71/250/KEE tal-15 ta’ Ġunju 1971 li tistabilixxi metodi Komunitarji ta’ l-analiżi għall-kontroll uffiċjali ta’ l-għalf [5], kif l-aħħar emendata bid-Direttiva 98/54/KE [6] tistabilixxi metodi ta’ l-analiżi, inter alia, għad-determinazzjoni ta’ żejt tal-mustarda u teobromin; billi l-metodi deskritti m’għad- homx aktar validi fid-dawl ta’ l-avvanzi fit-tagħrif xjentifiku u tekniku għall-iskop intiż tagħhom; billi huwa għalhekk xieraq li dawn il-metodi jitħassru;
(5) Billi r-raba’ Direttiva tal-Kumissjoni 73/46/KEE tal-5 ta’ Diċembru 1972 li tistabilixxi metodi Komunitarji ta’ l-analiżi għall-kontroll uffiċjali ta’ l-għalf [7], kif l-aħħar emendata bid-Direttiva 98/54/KE tistabilixxi metodi ta’ l-analiżi, inter alia, għad-determinazzjoni ta’ retinol (vitamina A); billi l-metodu deskritt m’għadux validu fid-dawl ta’ l-avvanzi fit-tagħrif xjentifiku u tekniku għall-iskop intiż; billi huwa għalhekk xieraq li l-metodu għal retinol jitħassar;
(6) Billi l-ħames Direttiva tal-Kummissjoni 74/203/KEE tal-25 ta’ Marzu 1974 li tistabilixxi metodi Komunitarji ta’ l-analiżi għall-kontroll uffiċjali ta’ l-għalf [8], kif l-aħħar emendata bid-Direttiva 81/680/KEE [9], tistabbilixxi metodi ta’ l-analiżi għad-determinazzjoni tal-prodotti tal-lamtu u tad-degradazzjoni tal-lamtu ta’ piż molekolari għoli fl-għalf li jkun fih il-kolletti tal-pitravi, il-polpa tal-pitravi, il-partijiet ta’ fuq jew il-weraq imqadda tal-pitravi, il-polpa tal-patata, il-ħmira mnixxfa, il-prodotti arrikkiti bl-inulina jew il-greaves, l-amprolju, l-etopabat, id-dinitolmid, in-nikarbażin u menadjon (il-vitamina K3); billi l-metodi kollha deskritti f’dik id-Direttiva m’għadhomx validi fid-dawl ta’ l-avvanzi fit-tagħrif xjentifiku u tekniku għall-iskop intiż tagħhom; billi huwa għalhekk xieraq li din id-Direttiva titħassar;
(7) Billi l-miżuri li hemm provvediment dwarhom f’din id-Direttiva huma skond l-opinjoni tal-Kumitat Permanenti dwar l-Għalf,
ADOTTAT DIN ID-DIRETTIVA:
Artikolu 1
L-Istati Membri għandhom jipprovdu li l-analiżi mwettqa bl-iskop tal-kontrolli uffiċjali tal-kontenut ta’ l-amprolju, d-diklażuril u l-karbadoks fl-għalf u fit-taħlitiet minn qabel huma mwettqa bl-użu tal-metodi stabbiliti fl-Anness t’hawnhekk.
Artikolu 2
Id-Direttiva 71/250/KEE hija emendata kif ġej.
1. Fl-Artikolu 1 il-kliem "żejt tal-mustarda" u "teobromina" huma mħassra.
2. Il-Punti 8 u 13 ta’ l-Anness huma mħassra.
Artikolu 3
Id-Direttiva 73/46/KEE hija emendata kif ġej.
1. Artikolu 2 huwa mħassar.
2. Anness II huwa mħassar.
Artikolu 4
Id-Direttiva 74/203/KEE hija mħassra.
Artikolu 5
L-Istati Membri għandhom idaħħlu fis-seħħ, sa mhux aktar tard mil-31 ta’ Ottubru 1999, il-liġijiet, ir-regolamenti jew id-deisposizzjonijiet amministrattivi meħtieġa biex ikunu konformi mad-deisposizzjonijiet ta’ din id-Direttiva. Għandhom minnufih jinfurmaw lill-Kummissjoni bihom.
Għandhom japplikaw il-miżuri mill-1 ta’ Novembru 1999.
Meta l-Istati Membri jadottaw dawn il-miżuri, dawn għandu jkollhom referenza għal din id-Direttiva jew ikollhom magħhom din ir-referenza fil-waqt tal-pubblikazzjoni uffiċjali tagħhom. Il-Proċedura ta’ kif issir din ir-referenza għandha tiġi adottata mill-Istati Membri.
Artikolu 6
Din id-Direttiva għandha tidħol fis-seħħ fl-20 jum ta’ wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 7
Din id-Direttiva hija ndirizzata lill-Istati Membri.
Magħmula fi Brussel, fl-20 ta’ April 1999.